Diari Oficial de la Generalitat Valenciana


Sumari del DOGV 2670, del 18-01-1996 (1996/837287)

RESOLUCIÓ de 3 de novembre de 1995, del secretari general de la Conselleria de Cultura, Educació i Ciència, per la qual es resol l'extinció de la Fundació Col.legi Seràfic de Sant Bonaventura de Benissa (Alacant).
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2670

Data del DOGV
:   18-01-1996

Secció del DOGV
:   ALTRES DISPOSICIONS

Número del document
:   1996/837287


Data del document
:   03-11-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 3 de novembre de 1995, del secretari general de la Conselleria de Cultura, Educació i Ciència, per la qual es resol l'extinció de la Fundació Col.legi Seràfic de Sant Bonaventura de Benissa (Alacant).   
Antecedents de fet  
Primer. L'any 1888 l'Orde dels pares franciscans fundà a Benissa un centre instructiu denominat Col.legi Seràfic de Sant Bonaventura, destinat a l'estudi del Batxillerat per als aspirants a missioners franciscans, dependent de la província franciscana de Sant Josep de València i regit per les Constitucions generals de l'Orde Franciscà.  
Segon. El 6 de juny de 1952, el pare superior de la província seràfica de València sol.licita que el Col.legi Seràfic de Sant Bonaventura siga classificat com a centre benèfico-docent de caràcter particular, classificació que obté per l'Ordre Ministerial de 18 de febrer de 1959 del Ministeri d'Educació Nacional.  
Tercer. D'acord amb aquesta ordre de classificació, el fi de la institució era fomentar les vocacions sacerdotals missioneres, amb destinació preferent a les cases-col.legis de l'Orde en terres hispanoamericanes, si bé per l'escàs nombre dels que arriben al terme desitjat, en resulten beneficiats nombrosos xiquets amb estudis mitjans. Així mateix, indica que l'expressat col.legi es manté de les almoines i donatius i del treball dels religiosos, cosa que constituiria el seu patrimoni fundacional. En aquest sentit cal assenyalar que l'informe de la Advocacia de l'Estat, preceptiu per a la classificació, indica que a la vista d'aquests fets el fi n'és 'exclusivament docent'.  
Quant a l'immoble destinat a l'activitat pròpia objecte del centre, la titularitat ha correspost a la província franciscana en tot moment i no a la Fundació, segons es va acreditar al Protectorat de Fundacions mitjançant un certificat registral amb data 15 de març de 1980 del Registre de la Propietat de Callosa d'en Sarrià, i que consta en l'expedient.  
Quart. Amb data 27 de juliol de 1995, tingué entrada en aquesta Conselleria l'escrit de Fr. Raimundo Domínguez Ferrer, ministre provincial de la província franciscana de València, Aragó i Balears, com a representant seu, que acredita mitjançant un certificat emés pel Registre d'Entitats Religioses dependent del Ministeri de Justícia i Interior, en què sol.licita l'extinció de la fundació de referència per la impossibilitat de complir l'objecte per al qual es va crear, que és la docència.  
En l'escrit s'argumenta que el centre va funcionar en règim d'internat fins al curs 1968-1969 i que a partir de l'any següent es va obrir a altres estudiants de la població en règim d'ensenyament lliure, i que depenia de l'Institut Nacional de Batxillerat de Dénia (Alacant). El 2 d'octubre de 1972, davant la falta de vocacions missioneres va ser aprovat com a centre superior per a impartir BUP, tot això en col.laboració amb l'Ajuntament de Benissa, i ha continuat aquesta labor fins a la inauguració en la localitat del nou edifici destinat a institut.  
L'any 1989, el Definitori Provincial, en reunió celebrada el dia 23, va aprovar la venda de l'immoble on havia estat el col.legi-seminari i d'altres terrenys adjacents propietat de l'Orde Franciscà a l'Ajuntament de Benissa, el qual per acord del Ple del dia 20 de març de 1990 va adoptar, entre altres, 'aprovar l'adquisició dels terrenys i edificis de les zones verdes, esportiva i docent de la partida de la Costa, propietat de l'Orde Franciscà, amb la finalitat d'ampliar l'espai, sempre escàs, que l'Ajuntament pot destinar a activitats socioculturals i d'esplai'. Tal i com es desprén del certificat expedit pel secretari general de l'Ajuntament, que es presenta annex a la sol.licitud d'extinció.  
Cinqué. Que de conformitat amb les dades que consten en el Servei de Centres Docents d'aquesta Conselleria de Cultura, Educació i Ciència no figura ja cap centre de les etapes Preescolar, EGB o BUP el titular del qual siga l'Orde Franciscà de València ni la Fundació Col.legi Seràfic de Sant Bonaventura a Benissa.  
Sisé. Que, així mateix i a sol.licitud del Protectorat de Fundacions, es va presentar el 2 de novembre de 1995 en el registre d'entrada un certificat del secretari provincial de la província franciscana de València, Aragó i Balears on consta que la venda es va fer per una valor de 87.609.513 ptes., que es destinen a la restauració del convent i de l'església dels Franciscans de Benissa, on s'ha invertit fins ara la quantitat de 51.146.735 pessetes.  
Fonaments jurídics  
Primer. L'article 29.c de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, disposa que la fundació s'extingirà quan siga impossible la realització del fi fundacional.   
Segon. L'article 30 d'aquest text legal determina que en el supòsit c de l'article 29, caldrà l'acord del Patronat ratificat pel Protectorat. Això s'ha complit tenint en compte que és l'Orde Franciscà com a tal entitat, amb personalitat jurídica per la inscripció en el Registre d'Entitats Religioses, el que actua com a tal, respecte als col.legis erigits per aquest en virtut de les potestats atribuïdes per les constitucions generals i pel dret canònic.  
Tercer. Respecte a la destinació dels béns i drets resultants de la liquidació, hi és d'aplicació analògica l'article 31.2 de la Llei 30/94, de 24 de novembre, en relació amb la destinació de les rendes producte de la liquidació. Per això, aquest centre benèfico-docent no tenia més patrimoni propi que les almoines i donatius, els quals a la vista de l'expedient prompte va deixar de percebre, i l'únic bé afecte al compliment del fi fundacional era l'immoble destinat a col.legi-seminari, la titularitat dominical del qual durant tot el temps en què es va realitzar l'activitat docent fou de l'Orde religiós Franciscà, sense que en cap moment s'efectuara cap translació de domini a la Fundació Col.legi-Seminari de Sant Bonaventura. Així les coses, s'entén que la reversió a l'Orde Franciscà de la província de València compleix per analogia la normativa vigent, ja que aquesta entitat religiosa ex lege no té ànim de lucre i persegueix fins d'interés general.  
Quart. L'expedient ha sigut tramitat a través de la Secció de Fundacions de la Conselleria de Cultura, que és la competent per a resoldre'l en virtut de les atribucions que té conferides pel Decret 113/93, de 26 de juliol, del Govern Valencià (DOGV núm. 2080, de 2 d'agost de 1993), en relació amb la disposició transitòria quarta del Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana (DOGV número 2.501, de maig de 1995).  
Vistos la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, i les restants disposicions d'aplicació general i pertinent, i fent ús de les facultats delegades por l'Ordre de 3 d'agost de 1993, de la Conselleria de Cultura (DOGV número 2101, de 13 de setembre de 1993), resolc:  
únic. Ratificar i inscriure en el Registre de Fundacions Culturals Privades de la Conselleria de Cultura, Educació i Ciència la sol.licitud d'extinció de la Fundació Col.legi Seràfic Sant Bonaventura de Benissa (Alacant).  
Contra la present resolució, que posa fi a la via administrativa, es podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació.  
Per a la interposició del recurs, serà requisit imprescindible que amb caràcter previ el recurrent ho comunique a aquest òrgan.  
Tot això de conformitat amb els articles 48, 109.c i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f i 58 de la Llei de la Jurisdicció Contenciosa Administrativa (modificats per les disposicions addicionals deu i onze de la Llei 30/1992), sense perjudici que puga exercitar qualsevol altre recurs que estime oportú.  
València, 3 de novembre de 1995.- El secretari general de la Conselleria de Cultura, Educació i Ciència: Carlos Alcalde Agesta.